སྲིད་སྐྱོང་སྐབས་གཉིས་པའི་བཀའ་ཤག་གི་ལས་ཡུན་འགོ་ཚུགས་པ་དང་ལྷན་དུ་མཐོ་རིམ་དཔོན་རིགས་ཀྱི་ཞབས་སྟེགས་ལ་འཕོ་འགྱུར་འགྲོ་འགོ་ཚུགས།བཀའ་བློན་དང་དོན་གཅོད་སོགས་གསར་བསྐོ་བྱེད་པ་དེ་ནི་སྲིད་གཞུང་གསར་པའི་འགྲོ་སྟངས་རེད།ཨ་རིའི་དོན་གཅོད་དང་ལྡི་ལི་དོན་གཅོད་སོགས་གནད་ཡོད་ཀྱི་དོན་ཁང་གང་ཞིག་ཡིན་ནའང་༸གོང་ས་སྐྱབས་མགོན་ཆེན་པོའི་མཚན་གནས་བེད་སྤྱོད་མ་བྱས་ན་ནུས་མེད་དམ་གནས་ཡུལ་རྒྱལ་ཁབ་ཀྱིས་ངོས་ལེན་བྱེད་མ་ཐུབ་པའི་གནས་སྟངས་ཤིག་ཏུ་འགྱུར་འགྲོ་གི་ཡོད་པ་རེད།བོད་གཞུང་གི་དོན་ཁང་གང་ཞིག་ལ་༸གོང་ས་སྐྱབས་མགོན་ཆེན་པོ་མཆོག་གི་མཚན་གནས་གཡར་པོ་ངེས་པར་དུ་ཞུ་དགོས་ན་དེར་༸གོང་ས་མཆོག་ནས་དགོངས་བཞེས་ངེས་པར་གནང་གི་ཡོད་ནའང་༸གོང་ས་ཆེན་པོའི་མཚན་གནས་བེད་སྤྱོད་ཀྱི་བདག་ཐོབ་སྤྲོད་སའི་གང་ཟག་དེས་མཚན་གནས་གང་བྱུང་དུ་བེད་སྤྱོད་བཏང་ནས་མཚན་ཤས་བཟོས་ན་དེ་དག་༸གོང་ས་ཆེན་པོའི་མཚན་དོན་དང་འབྲེལ་བ་ཆགས་ཀྱི་ཡོད་པས་ངེས་པར་དུ་གཟབ་ནན་གནང་དགོས་ཀྱི་ཡོད་པ་རེད།བཀའ་ཤག་སྐབས་སྔོན་མའི་ཨ་རིའི་དོན་གཅོད་སྐལ་རྡོར་གྱིས་༸གོང་ས་ཆེན་པོའི་མཚན་གནས་གང་བྱུང་བེད་སྤྱོད་བཏང་ནས་སྤྱི་ཚོགས་ནང་མཐོང་ཕྱོགས་བཟོས་པ་གསལ་པོར་གྱུར་པས་༸གོང་ས་མཆོག་ནས་ཀྱང་བཀའ་ཕེབས་དགོས་པ་དེ་འདྲ་བྱུང་བ་རེད།དེར་བརྟེན་བཀའ་ཤག་འཕོ་འགྱུར་གྱི་མཚམས་དེར་དོན་གཅོད་ཁག་ཀྱང་འཕོ་འགྱུར་གཏོང་གི་ཡོད་སྟབས་དགའ་ལྡན་ཕོ་བྲང་ནས་དེར་ཐུགས་སྣང་མ་གནང་ཐབས་མེད་བྱུང་བ་རེད།